Det bekrefter daglig leder i Sandefjord fotball, Per Ketil Berg til NRK tirsdag kveld.

– Vi er veldig fornøyd med det, og håper han blir en bidragsyter for klubben, sier Berg.

Berg sier at de har blitt enige om at Andresen først og fremst skal bidra ut sesongen.

– Vi ser veldig fram til å ha med Andresen på laget. Han har masse erfaring, og er en sterk ledertype.

Les også:

Martin Andresen trener med Sandefjord

Vil ikke si når han spiller

Til helgen møter Sandefjord Andresens gamle klubb Stabæk. Berg vil ikke si noe om når Andresen er spilleklar, men tror ikke han stiller i helgens kamp.

– Han må nok trene noen økter, for å finne fotballformen igjen.

Han sier de har blitt enige om å ta ting litt som de kommer.

– Det er verdifullt å ha Andresen med i miljøet. Om han ikke kommer i kampform og er god nok for å spille, så vil han uansett være en ressurs for oss, sier Berg.

Har vinnerinstinkt

Berg beskriver Andresen som en spiller med gode allround-ferdigheter.

– Det jeg alltid har likt er vinnerinstinktet hans. Andresen var en dominerende midtbanespiller i sin glanstid, og en tydelig lederfigur, som utstrålte et veldig engasjement.

Har dette ligget i kortene lenge?

– Han har trent med oss i sommer, og det var en positiv opplevelse. Han var god, rett og slett, sier Berg.

Sandefjord fotball er i kontakt med Norges Fotballforbund om mulighetene for å bruke Andresen.